Palestynse militante glo deur SA gewerf | Maroela Media
Israel is al lank in 'n skadu-oorlog met Iran gewikkel. Iran ondersteun Islamitiese guerrillas in die Gasastrook en Libanon en daar word wyd geglo dat die land se kernprogram deur Israeliese saboteurs geteiken word.
Israel se Shin Bet-veiligheidsagentskap het gesê drie Palestyne van die besette Wesbank is van spioenasie en terreuraanklagte aangekla nadat hulle erken het dat hulle Iranse opdragte aanvaar het, insluitend die voorbereiding van 'n selfmoordbomaanval en om die hanteerders van Israeliese SIM-kaarte vir selfone te voorsien.
Die agentskap het nie meer inligting gegee oor enige van hierdie beweerde beplande aanvalle of spioenasiemissies nie en ook nie gesê of enige hiervan al naby aan uitvoering was nie.
Die Shin Bet-agentskap het in 'n verklaring gesê die verdagtes se kontakpunt was 'n Palestyn wat in Suid-Afrika woon en deur Iranse intelligensie gewerf is. Die verklaring het nie enige aanduiding gegee of die Suid-Afrikaanse regering bewus is van die beweerde Iranse aktiwiteite of die Palestynse man se doen en late nie.
Die pro-Palestynse sentiment is sterk in Suid-Afrika wat 'n gespanne verhouding met Israel het, maar die Shin Bet-verklaring insinueer dat die land effektief as 'n Iranse spioenasieplek gebruik word. "Dit het tydens die Shin Bet-ondersoek duidelik geword dat Iranse intelligensie Suid-Afrika gebruik as 'n beduidende arena om anti-Israel agente in die Wesbank op te spoor, te werf en te bestuur," het die Shin Bet-agentskap gesê.
Die agentskap beweer verskeie Iranse beamptes het vanaf Tehran, die hoofstad van Iran, gereis vir die operasie.
Die Shin Bet-agentskap het nie gesê wanneer die beweerde operasie aan die lig gekom het of wanneer die verhoor teen die drie verdagtes sal begin nie. Die agentskap het ook nie bekendgemaak of die drie verdagtes al regshulp bekom het en hoe hulle op die aanklagte teen hulle sal pleit nie.
Reuters kon Suid-Afrika se departement van internasionale betrekkinge en samewerking (Dirco) nie onmiddellik bereik vir kommentaar nie. Nelson Kgwete, woordvoerder van Dirco, het egter aan EWN gesê Suid-Afrika is nie betrokke by enige buitelandse konflik nie en dat die departement geen kennis dra van anti-Israeliese werwingsoperasies wat vanuit Suid-Afrika bedryf word nie.
Benjamin Netanyahu, Israel se eerste minister, het Woensdag aan verslaggewers gesê die saak is 'n bewys daarvan dat Iran op 'n "ondermynende en terroristiese manier" te werk gaan.
'n Shin Bet-veteraan wat 'n onderhoud op Israel Radio toegestaan het, het aangevoer die beweerde band met Suid-Afrika kan ongekend wees. "Skynbaar het die Iraniërs vrugbare grond in Suid-Afrika gevind," het die oud-beampte, Adi Carmi, gesê. "Ek kan nie onthou dat Suid-Afrika al ooit deur die Iraniërs gebruik is as 'n terroris-werwingsgebied met die doel om aanvalle uit te voer nie."
Seun (17) val na sy dood in natuurreservaat
Daar gaannog onheil na vore kom
Stuur asseblief 'n battaljon na hierdie vervloekte land….
Israel (en by implikasie Amerika) kom binnekort!!
Die ANC het hulle ooreenkoms (skikking) met die Afrikaners (en met die ondertekenaars VSA en die ander lande v/d Westerse wereld) eensydiglik verbreek, en die lande is nou bewus van wat hier aangaan.
Hierdie "demokratiese bestel", en onderdrukkende (met behulp van die" howe" ) en verfoeilike een-man-een-stem regime, se einde is skynbaar naby…
Eish! Verbaas my nie in die minste nie. Die openbaring van Jaques Pauw se boek het ons n goeie beeld gegee van wat werklik aangaan in die intelligensiediens en die ongure karakters wat hul daar bevind. Verseker sal hul nie n koeken klue hê van die klas van onheilighede wat hier aan't broeie is nie.